पाएं अपने शहर की ताज़ा ख़बरें और फ्री ई-पेपरडाउनलोड करें
बीकानेर के पीबीएम अस्पताल में क्षमता से अधिक कोरोना रोगी पहुंचने के बाद जिला कलक्टर नमित मेहता ने आसपास के जिलों से आ रहे रोगियों के लिए "No Entry" का बोर्ड लगा दिया है। संभवत: यह पहला आदेश है जब किसी कलक्टर ने आसपास के जिलों के रोगियों को रेफर नहीं करने के निर्देश दिए हैं। बीकानेर के पीबीएम अस्पताल में अब छह सौ से अधिक रोगी पहुंच गए हैं।
दरअसल, PBM अस्पताल में इस बार कोविड वार्ड के रूप में एमसीएच विंग को तैयार किया गया था। इस विंग में पांच सौ बेड थे। यह सभी भर चुके हैं। शनिवार को आने वाले नए रोगियों को भर्ती करने के लिए जगह ही नहीं थी। ऐसे में सुबह पहुंचे कई रोगियों को बेड्स नहीं होने की जानकारी देते हुए वापस घर भेज दिया गया। पीबीएम अस्पताल अधीक्षक ने भी इस बारे में जिला कलक्टर को सूचना दे दी कि उनके पास अब भर्ती करने के लिए बेड्स नहीं है। यह भी जानकारी दी गई कि बीकानेर के अलावा श्रीगंगानगर, हनुमानगढ़, चूरू, सीकर व नागौर से बड़ी संख्या में रोगी बीकानेर रैफर हो रहे हैं। ऐसे में इन रोगियों को बेड्स मिल जाते हैं, बीकानेर के रोगी को घर भेजा जा रहा है।
कहां से कितने रोगी बीकानेर में
PBM में इन दिनों करीब सौ से अधिक रोगी बीकानेर से बाहर के भर्ती है। इसमें दस दिल्ली से, 52 चूरू से, 20 नागौर से, 8 फलौदी से भर्ती है। इसके अलावा सीकर, हनुमानगढ़, श्रीगंगानगर व झुंझुनूं से भी बड़ी संख्या में रोगी है।
शौक से नहीं आते बीकानेर
जिला कलक्टर ने बेड्स कम होने के कारण इन रोगियों को भर्ती करने से भले ही इनकार कर दिया है लेकिन हकीकत यह है कि इन रोगियों के पास बीकानेर के अलावा कोई विकल्प ही नहीं था। श्रीगंगानगर, हनुमानगढ़ व चूरू में इतने बड़े अस्पताल ही नहीं है कि वहां पॉजिटिव आ रहे रोगियों को वो भर्ती कर सकें। इन तीन जिलों के पास बीकानेर ही है। वहीं दूसरी ओर नागौर के रोगी जोधपुर जा सकते हैं लेकिन वहां के बड़े अस्पतालों में बेड्स एक पखवाड़ा पहले ही फुल हो गए। नागौर के रोगी अजमेर व जयपुर भी जा सकते हैं लेकिन वहां भी बेड्स नहीं है। बीकानेर महज 110 किलोमीटर है, ऐसे में गंभीर रोगी सीधे बीकानेर आते हैं। वहीं सीकर के रोगी के लिए जयपुर नजदीक है, जहां सरकारी और निजी किसी भी अस्पताल में अब बेड्स उपलब्ध नहीं है। ऐसे हालात में वो भी बीकानेर की ओर आ रहे हैं।
ऑक्सीजन 95 पर, फिर भी भर्ती
एमसीएच अस्पताल में भर्ती रोगियों में कई ऐसे भी है, जिनका ऑक्सीजन लेवल 95 आ रहा है। सभी तरह की रिपोर्ट्स नार्मल है लेकिन रिपोर्ट अब तक पॉजिटिव है। दरअसल, इस बार अधिकांश केस में पॉजिटिव से नेगेटिव होने में पंद्रह दिन लग रहे हैं। यह रोगी भी अपना बेड खाली नहीं करना चाहते। हालांकि शनिवार को बड़ी संख्या में ऐसे रोगियों को छुट्टी देकर घर भेज दिया गया ताकि अन्य गंभीर को भर्ती किया जा सके। बीकानेर के ग्रामीण क्षेत्रों से भी रोगी को सीधे बीकानेर रैफर कर दिया जाता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn